सरकारको काम सन्तोषजनक नरहेको एकीकृत समाजवादीको निष्कर्ष
नेकपा (एकीकृत समाजवादी)ले सरकारको कामकारबाहीप्रति असन्तुष्टि जनाएको छ । ललितपुरमा शुक्रबार सम्पन्न पार्टीको केन्द्रीय कार्यसमिति बैठकले सरकारको कामकारबाही सन्तोषजनक नरहेको निष्कर्ष निकालेको हो । बैठकले परिणाममुखी कार्य गर्न पनि सरकारलाई अग्रसर हुन आग्रहसमेत गरेको छ ।
काठमाडौँ — नेकपा (एकीकृत समाजवादी)ले सरकारको कामकारबाहीप्रति असन्तुष्टि जनाएको छ । ललितपुरमा शुक्रबार सम्पन्न पार्टीको केन्द्रीय कार्यसमिति बैठकले सरकारको कामकारबाही सन्तोषजनक नरहेको निष्कर्ष निकालेको हो । बैठकले परिणाममुखी कार्य गर्न पनि सरकारलाई अग्रसर हुन आग्रहसमेत गरेको छ ।प्रवक्ता जगन्नाथ खतिवडाले बैठकले सरकारलाई देश र जनताको पक्षमा परिणाममुखी काम गर्नका लागि अग्रसर हुन आग्रह गरेको बताए । बैठकले सहकारी क्षेत्रमा देखिएको गैरकानुनी कार्यमा संलग्न व्यक्ति तथा संस्थाहरुलाई कानुनी कारबाही गर्नसमेत माग गरेको छ । 'हाम्रो पार्टी परिणाममुखी कार्य गर्नका लागि अग्रसर हुन सरकारलाई आह्वान गर्दछ । र, प्रधानमन्त्रीले अब उप्रान्त नयाँ गतिका साथ लोकतन्त्रको सुदृढीकरण गर्दै जनमुखी दिशामा सरकार सञ्चालन गर्ने प्रतिबद्धता व्यक्त गर्नुभएकोमा स्वागत गर्दछ,' प्रवक्ता खतिवडाले भने, 'नेपालको तीन खम्बे अर्थनीतिमध्ये एउटा खम्बाको रुपमा रहेको सहकारी क्षेत्र आज दिनानुदिन संकटग्रस्त बन्दै गएकोमा हाम्रो पार्टी गम्भीर चिन्ता व्यक्त गर्दछ ।'उनले सहकारी संस्थाले अधिकारको दुरुपयोग गरेको र बचतकर्ताको निक्षेपको अपचलन गरी जनताको ठूलो धनराशी आर्थिक तथा वित्तीय अपराध गरेकोमा सरकार गम्भीर हुनुपर्ने बताए ।बैठकले पार्टीको विधानमाथि छलफल गर्दै सुझावहरु संकलन गरेको र ती सुझावसहितको विधान आगामी केन्द्रीय परिषद् बैठकमा प्रस्तुत गरिने उनले बताए । नेताहरुले विधानमा उमेर हदको व्यवस्था गर्न नहुने, सचिवालय खारेज गरेर स्थायी कमिटी मात्रै सक्रिय बनाउनुपर्ने, पार्टीका संगठनमा ४० प्रतिशत युवा सहभागिता गराउनुपर्ने लगायत नयाँ व्यवस्थाहरु विधानमा समावेश गर्न सुझाव दिएका छन् । एकीकृत समाजवादीले विधानलाई अन्तिम रुप दिन आगामी माघ १४ र १५ गते केन्द्रीय परिषद् बैठक बोलाएको छ । 